Nóg ŉ gru-botsing in MpumalangaDie sedan se wrak. Foto: Verskaf Drie mense is Sondag in die vroeë oggendure op slag dood toe twee voertuie reg van voor in Mpumalanga gebots het. Moeti Mmusi, ŉ woordvoerder van die Mpumalanga- departement vir gemeenskapsveiligheid, het gesê die botsing het omstreeks 04:00 tussen Karino naby Nelspruit en Tekwane-Suid plaasgevind. “ŉ Bakkie en ŉ sedan het op die D2296-pad trompop gebots. Twee van die oorledenes was albei bestuurders van die voertuie. Die derde persoon was ŉ passasier in die bakkie. Die bestuurder van die sedan was alleen in die motor,” het Mmusi gesê. Vyf passasiers van die bakkie het ernstige beserings opgedoen en is na die Rob Ferreira-hospitaal in Nelspruit geneem vir behandeling. Die oorsaak van die botsing word ondersoek. Dié botsing volg nadat 11 mense Vrydag omstreeks 22:34 op die Nsumbeni-R538-pad tussen Hazyview en Witrivier in ŉ ongeluk dood is. Die minibustaxi het glo lede van ŉ kerkgroep na Mosambiek vervoer toe dit teen drie beeste gebots en aan die brand geslaan het. Joseph Mabuza, ook ŉ woordvoerder van die departement van gemeenskapsveiligheid, het gesê vier kinders en sewe volwassenes is dood. Vyf mense is ernstig beseer en na ŉ nabygeleë hospitaal geneem vir behandeling. Pat Ngomane, LUR vir gemeenskapsveiligheid, sekuriteit en skakelwerk in Mpumalanga, het vroeër ŉ beroep op die polisie gedoen om die eienaar van die beeste waarteen die taxi met kerkgangers aan boord gebots het, van strafbare manslag aan te kla.